text: Børnehus er hoppet i vidensbrønden
  17 december 2013 kl. 18.05
  Børnehuset Udsigten i Haderslev er en af de første daginstitutioner, der har investeret i en særlig vidensbrønd - et stort interaktivt gulv, som børnene kan bevæge sig rundt på.
  Ligesom vidensbrønden er iPads en del af institutionens læringsmiljø. Begge dele bruges meget bevidst, når det handler om at lege, lære og generere viden på en ny måde.
  I Børnehuset Udsigten i Haderslev bliver der som i så mange andre daginstitutioner hoppet, trampet og tumlet på gulvet. Det særlige ved Udsigten er dog, at en del af legen foregår på et stort interaktivt gulv, der kaldes en vidensbrønd. Det minder mest af alt om en stor iPad.
  Oprindeligt er den udviklet til en skole ved Aarhus, men det interaktive gulv kan også bruges af børnehave- og vuggestuebørn.
  